KIRJALLINEN KYSYMYS E-1718/02

esittäjä(t): Elisabeth Schroedter (Verts/ALE) komissiolle

(13. kesäkuuta 2002)

Aihe: Uhanalaiset eurooppalaiset luonnonsuojelualueet Oderin laakson alaosassa (Brandenburg)

HohensaatenFriedrichstaler-vesireitti on osa Berliinin ja Stettinin välistä vesireittiä. Kohdassa, jossa reitti yhtyy Oder-joen läntiseen osaan, sijaitsee Unteres Odertal -kansallispuiston täysin rauhoitettu suojelualue. Se on kansallisen sekä EU:n oikeuden suojelema alue (direktiivin 79/409/ETY(1) mukainen erityissuojelualue ja direktiivin 92/43/ETY(2) 4 artiklan 1 kohdan mukainen kasvien ja eläinten elinympäristö). Rannoilla elää esimerkiksi saukkoja, majavia ja kultasiipiperhosia, ja ne ovat mustahaikaroiden sekä merikotkien, pikkukiljukotkien ja kalasääskien pesintäaluetta. Niillä pesivät myös sarakerttuset, ruisrääkät, mustatiirat ja pikku-uikut. Nämä elinympäristöt tuhoutuvat, kun HohensaatenFriedrichstaler-vesiväylää kunnostetaan ja oikaistaan niin, että se levenee 26 metristä 55 metriin 12 kilometrin matkalla. Tutkimus, joka on tehty hankkeen vaikutuksesta ympäristöön sekä kasvistoon, eläimistöön ja elinympäristöön, on katsottu puutteelliseksi ja sen on katsottu sisältävän virheitä. Yleiskuvaa korvaavista toimista ei ole saatu aikaan. Vaihtoehtojen etsiminen rajoittui laajennuksen muotoon, eikä huomioon otettu vaihtoehtoisia tavarankuljetusyhteyksiä.

1. Onko komissio tietoinen suunnitelmasta tuhota edellä mainitut harvinaisten ja EU:n suojelemien lajien luonnolliset elinympäristöt? Jos on, mihin toimiin komissio ryhtyy tuhon estämiseksi? Jos ei, katsooko komissio, että tässä tapauksessa eurooppalaisen suojelualueen säilyminen on etusijalla uudistushankkeeseen nähden etenkin, koska hankkeen taloudellinen kokonaisvaikutus olisi kyseenalainen ja koska tällainen levennys ei ole mahdollinen joen ylä- eikä alajuoksulla eikä sitä suunnitella?

2. Tietääkö komissio, suunnitellaanko vesiväylän uudistamistoimia EU:n rakennevaroilla? Jos suunnitellaan, hyväksyykö komissio tämän ja miksi?

3. Kuinka merkittävänä komissio pitää kaiken kaikkiaan eurooppalaisen Unteres Odertal -suojelualueen säilymistä Natura 2000 -hankkeen yhteydessä, jonka kehittämistä se on tukenut Life-ohjelmasta 3 380 500 eurolla? Katsooko komissio, että alueen suojellun aseman poistaminen tai heikentäminen vesiväylän uudistamisen yhteydessä vastaa Natura 2000 -ohjelman tavoitteita?

(1) EYVL L 103, 25.4.1979, s. 1.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(25. heinäkuuta 2002)

1. Komissiolle tehtiin ilmoitus hankkeesta syys- ja lokakuussa 2001 ja tammikuussa 2002. Ilmoituksen yhteydessä komissiolle toimitettiin myös 30. maaliskuuta 2001 päivätty raportti virallisesta lupamenettelystä (Erläuterungsbericht zum Planfeststellungsbeschluss). Raportin mukaan luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklan mukaisessa ympäristövaikutusten arvioinnissa todettiin merkittäviä vaikutuksia vain Lycaena dispar -perhoslajiin, jota koskevat lisätutkimukset oli aloitettu.

Ilmoituksen tekijöille ilmoitettiin hanketta koskevasta suojelusta direktiivin 92/43/ETY 6 artiklan nojalla ja mahdollisuudesta tehdä asiaa koskeva kantelu komissiolle.

Komissiolle tehtiin kesäkuun alussa 2002 hanketta koskeva kantelu, minkä jälkeen paikalliset teollisuuden edustajat toimittivat komissiolle lausunnon hankkeen myönteisistä vaikutuksista. Komissio odottaa vielä lisätietoja hankkeen vaikutuksista suojeltuihin alueisiin voidakseen suorittaa yksityiskohtaisen analyysin siitä, rikotaanko tapauksessa yhteisön ympäristölainsäädäntöä.

2. Brandenburgin viranomaisten toimittamien tietojen mukaan Hohensaaten Friedrichstaler Wasserstrasse on liittovaltion hallinnoima vesiväylä, minkä vuoksi hanke ei saa yhteisrahoitusta Euroopan aluekehitysrahastosta.

3. Oder-joen alajuoksun alankoalue on osa Puolan ja Saksan rajan ylittävää luonnonsuojelualuetta ja yksi Keski-Euroopan laajimpia joenvarsikosteikkoja, jolla on huomattava merkitys Natura 2000 -verkon kannalta. Oder-joen alajuoksun alueella sijaitsevaa laaksoaluetta on ehdotettu yhteisön tärkeänä pitämäksi alueeksi direktiivin 92/43/ETY nojalla, ja alueella on noudatettava mainitun direktiivin 6 artiklassa vahvistettuja suojelua koskevia säännöksiä. Suojelusäännöksiin sisältyy selkeä menettely sellaisten hankkeiden osalta, jotka saattavat vaikuttaa merkittävästi alueen suojelutavoitteisiin. Komissiolle ei ole toimitettu tietoja, jotka osoittaisivat alueen suojelutavoitteiden vaarantuvan.